מעצרו של באסל ע'טאס - הרדיפה הפוליטית מבשרת את קץ הציונות

גילוי דעת של הליגה הסוציאליסטית האינטרנציונליסטית

1. אנו חברי הליגה הסוציאליסטית האינטרנציונליסטית, המועמדים לחברות במפלגת בל"ד, מבקשים לגנות בחריפות את מעצרו של חה"כ באסל ע'טאס, ממנהיגי מפלגתנו. נקדים ונציין, שד"ר באסל ע'טאס היה חבר הכנסת היחידי שחתם בזמנו על עצומה למען אי הגשת כתב אישום על "הסתה" כנגד מנהיג הארגון העולמי בו אנו חברים ה"זרם הקומוניסטי המהפכני העולמי" (RCIT), מיכאל פרובסטינג. כעת, כאשר הוא עצמו קורבן לרדיפה פוליטית מצד הממסד הציוני, זו הזדמנות להודות לו על כך. כמובן שגם לו היה מסרב לחתום, זה לא היה משנה כהוא זה את תמיכתנו העקרונית במאבק לשחרורו המהיר.

2. הפשע החמור שביצע, לכאורה, חה"כ ע'טאס, היה העברת פתקים ומכשירים סלולריים במסגרת סיוע למאבקם של האסירים הפוליטיים הפלסטיניים למען הזכות לתקשר עם בני משפחותיהם, זכות אשר מוקנית ללא שום בעיה למתי מעט הטרוריסטים הפשיסטים היהודים שהשלטונות הואילו לתפוס והיושבים במאסר. לא מפתיע כלל שחה"כ הראשון בתולדות המדינה הציונית, שישב בכלא עוד בטרם נשפט, הנו ערבי-פלסטיני. לא מפתיע עוד יותר, שחה"כ ע'טאס לא יבלה את חג המולד עם משפחתו בעוד חברי כנסת פשיסטים מן הימין הציוני, אשר הדליפו מידע סודי למתנחלים הנאבקים בצבא הציוני או לתקשורת, יחגגו גם יחגגו את חג החנוכה עם בני משפחותיהם, יזללו ויסבאו.

3. אנו מבקשים להביע מורת רוח מן התגובות והראיונות שמקיים ראש הרשימה המשותפת, איימן עודה, בתקשורת הציונית. בתור מי שמתיימר בנאומיו להנהיג את המקבילה המקומית ל-ANC שנאבקה באפרטהייד בדרום אפריקה, היינו מצפים ממנו להימנע מקידוש החוק הישראלי ולהכיר בזכותו הבסיסית של נבחר ציבור בקרב עם מדוכא, הנאבק במשטר אפרטהייד, להפר את החוק הגזעני במסגרת אי-ציות אזרחי, יהיו ההשלכות אשר יהיו.

לנו, יש אפילו בעלי ברית הטוענים כי אנו מרקסיסטים קיצוניים העומדים בשוליים הפוליטיים בארץ, אולם זהו החוק הבינלאומי הבורגני המעניק את הזכות לעם החי תחת כיבוש לצאת למאבק, ואפילו מזויין, בצבא הכובש אותו. לדבריו של ע'טאס, אפילו לכך לא נתן את ידו, אלא למעשה הומניטרי גרידא. לפיכך, עד שישראל לא תכבד את החוקים שהיא עצמה חתומה עליהם כחברה באומות המאוחדות, אין שום בסיס מוסרי או פרגמטי לכבד את חוקי האפרטהייד הציוניים.

4. הרדיפה הפוליטית הזאת ברורה לכל מי שעיניו בראשו ואינו מסונוור משטיפת המוח של הממסד הציוני, הכולל את התקשורת התעמולתית והגזענית הציונית. לאחר שהוצאת התנועה האסלאמית הצפונית מחוץ לחוק עברה ללא הבערת אינתיפאדה עממית שלישית, הגיע תורה של מפלגת בל"ד. ארגונים פוליטיים המייצגים את העם הפלסטיני וטרם נחשפו לרדיפה מסוג זה צריכים בימים אלה לעשות חשבון נפש היכן שגו במהלך הדרך ולתקן לאלתר את דפוסי המחשבה והפעילות שלהם. הם צריכים לעשות זאת מתוך הכרה בכך שהוצאת בל"ד מחוץ לחוק היא רמז לעתידן של כל מפלגות המשותפת ובהמשך - אף מפלגות ותנועות ציוניות שמאליות.

5. רדיפה זו אינה מקרית. היא באה על רקע החלטת הגינוי של מועצת הביטחון של האו"ם, על אף תקיעת הסכין בגב מצד משטר א-סיסי במצרים, למפעל גזל האדמות וההתנחלויות הציוניות בגדה המערבית; היא באה על רקע התחזקותה ההולכת וגוברת של תנועת הבי די אס - תנועת החרם כנגד השריד החי והגלוי האחרון של הקולוניאליזם הלבן והאפרטהייד הלבן בעולמנו. על אף, ואולי בגלל, התחזקות הימין הפופוליסטי ברחבי העולם, קברניטי הציונות השמאליים והימניים כאחד מריחים את הסוף של המפעל הציוני. מסיבה זו הם טורחים להשקיע משאבים אדירים במחיצת כל כוח המייצג זיק של מוסר, חירות, צדק ושוויון הפועלים בישראל ובעולם.

6. אנו מבקשים ביום כזה, מכל מנהיגי המאבק הפלסטיני לשחרור לאומי ומהנהגת היהודים תומכי הדמוקרטיה והצדק החברתי, לחשוב כיצד תזכור ההיסטוריה מנהיגים דוגמת באסל ע'טאס וכיצד היא תזכור את מי שידיו רועדות ורגליו כושלות ומי שלשונו מתפתלת ושיניו נוקשות בעת אמירת האמת מול בעלי השררה.

SPEAK TRUTH TO POWER

7. אנו קוראים לכל הכוחות הדמוקרטיים ותומכי הצדק החברתי לכנס ועדי פעולה דמוקרטיים במטרה לארגן הפגנות ולהביע סולידריות עם באסל ע'טאס ובל"ד:

**די לרדיפה הפוליטית של הנאבקים כנגד הדיכוי של העם הפלסטיני!**

**ישוחרר באסל ע'טאס!**

**ישוחררו כל האסירים הפוליטיים הפלסטינים!**

על החתום,

חברי הליגה הסוציאליסטית האינטרנציונליסטית